Tshwane se kragskuld knou Eskom(Foto: Zakysant via Wikimedia Commons) Die Tshwane-metroraad is steeds diep in die skuld by Eskom met ’n kragrekening van R1,4 miljard wat uitstaande is – en Eskom sê dit knou sy likiditeit, finansiële prestasie en volhoubaarheid. Die metroraad het in November verlede jaar ’n bedrag van R660 miljoen aan Eskom betaal, maar daarna versuim om sy kragrekening van R780 miljoen vir Desember te betaal, sê die kragvoorsiener. Volgens Eskom spook hy ook al maande lank om betalings uit die metroraad te kry. Die kragvoorsiener het in Augustus verlede jaar die departement van samewerkende regering en tradisionele sake (Cogta) genader om as bemiddelaar op te tree om ’n oplossing vir die metroraad se swak betalings te kry. “Die Wet op Openbare Finansiële Bestuur (PFMA) vereis dat instellings die geld wat aan hulle verskuldig is, verhaal en daarom het Eskom vir Cogta betrek,” sê Eskom. “Die bemiddelingsproses was in ooreenstemming met artikel 41(2) van die Wet op die Raamwerk vir Interregeringsverhoudinge (IRFA) 13 van 2005 en het gevolg nadat Eskom ŉ dispuut verklaar het.” Eskom het voorheen al gekla oor Tshwane se wisselvallige betalings van sy grootmaatrekening. Die kragvoorsiener het op 5 Januarie vanjaar weer ’n pleidooi aan die metroraad gerig om sy rekening vir November te vereffen, maar sê daar het dadels van gekom. “Eskom het nie die finansiële vermoë om die metroraad se bedrywighede te finansier nie en het ŉ beroep op die raad gedoen om sy elektrisiteitsrekening te betaal en sodoende die kragvoorsiener in staat te stel om voort te gaan om elektrisiteit aan die stad te verskaf.”